11.

Jos siūlo: a) vienam ar keliems galimiems naujiems rinkos dalyviams jų pasirinkimu suteikti atvykimo ir išvykimo laiko tarpsnius Amsterdamo oro uoste ir (arba) Niujorko JFK/Newark Liberty oro uostuose, taip pat Romos oro uoste ir (arba) Niujorko JFK/Newark Liberty oro uostuose, kad jie galėtų kiekvienu maršrutu Amsterdamas–Niujorkas ir Roma–Niujorkas vykdyti ne daugiau kaip septynis (7) naujus ar papildomus skrydžius per savaitę arba iki tiek padidinti jų skaičių. Šiam pasiūlymui taikomos tam tikros sąlygos, būtent: a) galimas rinkos dalyvis turi būti išnaudojęs visas pagrįstas galimybes gauti reikalingus laiko tarpsnius pagal bendrą laiko tarpsnių suteikimo procedūrą ir b) skrydžių į Niujorką atveju i) galimo rinkos dalyvio, ii) jo regioninių dukterinių bendrovių ir iii) bet kurių kitų vežėjų, su kuriais jis vykdo transatlantinę jungtinę veiklą, kurios atžvilgiu JAV iždo departamentas suteikė antimonopolinį imunitetą, ir tų vežėjų regioninių dukterinių įmonių bendras Niujorko JFK/Newark Liberty oro uostuose turimų laiko tarpsnių skaičius neviršija 200 laiko tarpsnių per dieną; b) sudaryti tokius tarifų suderinamumo susitarimus: i) su reikalavimus atitinkančiu tiesioginio oro susisiekimo paslaugų teikėju, kuris po dienos, kurią įsigalioja įsipareigojimai, pradėjo vykdyti naujus konkurencinius skrydžius nustatytu arba padidino šių skrydžių skaičių; ii) su reikalavimus atitinkančiu tiesioginio oro susisiekimo paslaugų teikėju, kuris jau vykdo konkurencinius skrydžius maršrutu Paryžius–Niujorkas, su sąlyga, kad kiekvienu atveju reikalavimus atitinkantis tiesioginio oro susisiekimo paslaugų teikėjas arba jo aljanso partneriai neeksploatuoja bazės nė viename iš nustatyto maršruto miestų. Tokius tarifų suderinamumo susitarimus galima sudaryti dėl visų klasių keleivių, išskyrus maršrutą Paryžius–Niujorkas; šiam maršrutui taikomi tik susitarimai dėl aukštesnės klasės keleivių (kaip nustatyta 7 punkte); c) dėl skrydžių, kurių tikroji išvykimo ir atvykimo vieta yra Europoje arba Šiaurės Amerikoje, Karibų jūros regione ar Centrinėje Amerikoje, sudaryti tokius specialius susitarimus dėl kvotų paskirstymo: i) su nauju tiesioginio oro susisiekimo paslaugų teikėju, kuris po dienos, kurią įsigalioja įsipareigojimai, pradėjo vykdyti naujus konkurencingus skrydžius nustatytu maršrutu arba padidino šių skrydžių skaičių, neatsižvelgiant į tai, ar konkurencingi skrydžiai pradėti vykdyti laiko tarpsniais, įsigytais iš šalių pagal pasiūlytus įsipareigojimus; ii) su reikalavimus atitinkančiu tiesioginio oro susisiekimo paslaugų teikėju, kuris jau vykdo konkurencingus skrydžius maršrutu Paryžius–Niujorkas. Tokius specialius susitarimus dėl kvotų paskirstymo galima sudaryti dėl visų klasių keleivių, išskyrus maršrutą Paryžius–Niujorkas; šiam maršrutui taikomi tik susitarimai dėl aukštesnės klasės keleivių (kaip nustatyta 7 punkte). Šalys neprivalo su prašančiuoju oro susisiekimo paslaugų teikėju, kuris pats arba kartu su savo aljanso partneriais eksploatuoja bazę abiejuose nustatyto maršruto miestuose, sudaryti specialaus susitarimo dėl kvotų paskirstymo dėl bet kurio iš nustatytų maršrutų; d) leisti bet kuriam naujam tiesioginio oro susisiekimo paslaugų teikėjui, kuris po dienos, kurią įsigalioja įsipareigojimai, pradėjo vykdyti skrydžius nustatytu maršrutu arba padidino šių skrydžių skaičių, dalyvauti jų keleivių lojalumo programose, jei šis naujas tiesioginio oro susisiekimo paslaugų teikėjas pats neturi panašios programos ir dar nedalyvauja kurioje nors iš šalių keleivių lojalumo programų.